Fil-Palazz tal-President il-Belt, bdew jinqalgħu s-soqfa tal-konkos u t-travi tal-ħadid li kienu saru b’emerġenza wara l-Gwerra. Dawn is-soqfa, fi tliet kurituri ta’ fuq tal-Palazz qed jinqalgħu minħabba li kienu qed jagħmlu ħsara lill-pitturi ta’ Nasoni. Se jinqalgħu wkoll is-soqfa f’parti oħra tal-palazz. Moħbija taħt is-suffetti mpittra fil-kurituri ta’ fuq tal-Palazz tal-President instabu ħsarat estensivi fis-saqaf tal-konkos li sar wara l-gwerra billi kien jidħol l-ilma tax-xita mill-bejt. Dan wassal biex bħala parti mill-proġett tar-restawr tal-Palazz, is-soqfa tal-kurituri se jinbidlu. Il-kuratur ta’ Heritage Malta, Emmanuel Magro Conti, qal li se jinbidlu mas-seba’ mitt metru kwadru ta’ soqfa fi tliet kurituri – l-itwal wieħed l-Armoury Corridor li kien jagħti għas-sala tal-Parlament – u mitejn u ħamsin metru kwadru ieħor fil-parti magħrufa bħala l-Uccelliera, fejn sa ftit snin ilu kien hemm l-uffiċċji tal-Ispeaker. Is-Sur Magro Conti spjega li għalkemm ma nstabux dokumenti dwar dan ix-xogħol, hemm indikazzjoni li dawn is-soqfa saru għall-ħabta tal-1944 u l-1946. ”Fil-gwerra l-Palazz qala’ direct hits u wkoll kellu ċertu areas speċjalment din in-naħa li tiġi lejn Triq l-Arċisqof u sofra ħafna din il-parti tal-Palazz, li dawn is-soqfa kellhom jinbidlu.” Il-kuratur spjega li issa li bdew jinqalgħu s-soqfa jirriżulta li x-xogħol kien sar ta’ malajr u b’emerġenza. ”Sibna li darba x-xibka ntużat darba lejn il-qiegħ, daqqa tlett ixbieki. Jiġifieri ma kienx hemm pjan u ħsieb vera ta’ kif kellu jinħadem. Kien fi stat diżastruż ħafna partijiet minnu. Ittieħdet deċiżjoni kbira li jinqala’ għax irreparabli f’ħafna partijiet minnu u wkoll kellu jsir xogħol ta’ restawr bil-kunċetti ta’ restawr.” Żied li biex jinqalgħu t-travi tal-ħadid u l-konkos ma jistax jintuża makkinarju li jdamdam biex ma ssirx ħsara lill-affreski. Dan għaliex is-Sur Magro Conti spjega li t-travi tal-ħadid huma mdaħħla ġol-ħitan. Qal li dan qed itawwal il-proċess u dak li bil-makkinarju konvenzjonali jsir f’ġurnata, il-ħaddiema qed jagħmlu ġimgħa fuqu. Waqt li għaddej ix-xogħol fuq is-soqfa beda proġett ta’ konservazzjoni u restawr fuq il-pitturi tas-saqaf li nqalgħu minn posthom. Il-proġett li għandu jkun lest sal-2022, qed isir b’allokazzjoni finanzjarja ta’ ħdax-il miljun ewro, parti kbira minnhom fondi tal-Unjoni Eworopea.